section_heading: Jednom davno (2011. - 2018.)
paragraph_text: Verzija Zlurade igra važnu ulogu u igranoj televizijskoj seriji Jednom davno gdje ju glumi Kristin Bauer van Straten. Serija prati likove iz bajke koje je Zla kraljica zarobila u gradić u SAD-u, u našem svijetu, gdje nemaju sjećanja tko su zapravo. U seriji, Zlurada je besmrtna, moćna, ali tragična vještica koja je na dugo vrijeme izgubila svoju novorođenu kćer, Lilith. Prije toga, njeni pokušaji da uništi sreću Trnoružice, potom njene kćeri Aurore (u seriji su to dva različita lika) nikad nisu uspjeli, što Zluradu baca u dugogodišnju depresiju u kojoj gubi i sposobnost transformacije u zmaja. Tu upoznaje mladu Reginu, kasnije poznatu kao Zlu kraljicu, koja joj pomaže da povrati plamen u sebi i najzad baci kletvu sna na Auroru, a princa Philipa pretvori u zvijer.